Document ID: 31996R2223

31996R2223
L 310/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2223/96 НА СЪВЕТА
от 25 юни 1996 година
относно Европейската система от национални и регионални сметки в Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 213 от него,
като взе предвид проекта за регламент, представен от Комисията,
като взе предвид становището на Европейския парламент (1),
като взе предвид становището на Европейския паричен институт (2),
като взе предвид становището на Икономическия и социален комитет (3),
(1)
като има предвид, че изпълнението и надзорът на Икономическия и паричен съюз изискват сравнима, актуална и надеждна информация за структурата и развитието на икономическото положение на всяка страна и/или регион;
(2)
като има предвид, че Комисията трябва да играе роля в управлението на Икономическия и паричен съюз и по-специално да докладва на Съвета за напредъка, постигнат от държавите-членки при изпълнението на техните задължения за постиженията на Икономическия и паричен съюз;
(3)
като има предвид, че икономическите сметки са основен инструмент за анализиране на икономическото положение на дадена страна и/или регион, при условие че те са съставени на базата на единен набор от принципи, които не подлежат на различни тълкувания;
(4)
като има предвид, че Комисията трябва да използва агрегатите на националните сметки за административните и особено за бюджетните изчисления;
(5)
като има предвид, че през 1970 г. бе публикуван административен документ, озаглавен „Европейска система от интегрирани икономически сметки“ (ESA), обхващащ областта, управлявана от настоящия регламент, който е съставен единствено от Статистическата служба на Европейските общности и единствено на нейна отговорност; като има предвид, че документът е резултат от неколкогодишна работа на Статистическата служба на Европейските общности, заедно с националните статистически институти на държавите-членки, за разработването на система от национални сметки, отговаряща на изискванията на икономическата и социалната политика на Европейските общности и като има предвид, че тя представлява варианта, създаден от Европейската общност на Системата за национални сметки на Обединените нации, която е била използвана от Общността до този момент;
(6)
като има предвид, че, за да се актуализира първоначалният текст, през 1979 г. бе публикувано второто издание (наричано по-нататък „Второ издание на ESA) (4);“
(7)
като има предвид, че Статистическата комисия на Обединените нации прие през февруари 1993 г. новата Система за национални сметки (SNA), така че резултатите във всички държави-членки на Обединените нации да бъдат международно съпоставими;
(8)
като има предвид, че трябва да бъде обърнато внимание в случая на екологичните сметки съгласно съобщението на Комисията до Европейския парламент и Съвета от 21 декември 1994 г., озаглавено „Насоки за Европейския съюз относно екологичните показатели и зеленото национално счетоводство;“
(9)
като има предвид, че Европейската общност си сътрудничи с трети страни на базата на взаимната изгода, особено с тези в Европейското икономическо пространство (ЕИП);
(10)
като има предвид, че трябва да бъде създадена Европейска система от сметки, за да се отговори на изискванията на Икономическия и паричен съюз и която трябва да се използва за съставяне на националните и регионалните сметки, предвидени от законодателството на Европейската общност;
(11)
като има предвид, че резултатите от сметките и таблиците на всички държави-членки, съставени в съответствие със системата, създадена по настоящия регламент, трябва да бъдат предоставени на Комисията от потребителите на точно определени дати, особено по отношение на контрола на икономическото сближаване и постигането на най-тясна координация на икономическите политики на държавите-членки;
(12)
като има предвид, че системата, създадена по настоящия регламент, заменя постепенно всички други системи като референтна рамка от общи стандарти, дефиниции, класификации и счетоводни правила за изготвянето на сметките на държавите-членки за изискванията на Европейската общност, така че да могат да се получат резултати, които са сравними между държавите-членки;
(13)
като има предвид, че тези статистически резултати трябва да бъдат достъпни за гражданите в съответствие с принципа за прозрачност;
(14)
като има предвид, че системата, създадена по настоящия регламент, която представлява вариант на SNA (система от национални сметки), приспособена към структурите на икономиките на държавите-членки, трябва да следва схемата на SNA, така че данните на Европейската общност да са съпоставими с тези, изготвяни от нейните главни международни партньори;
(15)
като има предвид, че данните трябва да бъдат групирани по обща категория на сметки и таблици и като има предвид, че само информацията, която е съществена за изискванията на Общността трябва бъде обработена и съобщена на Комисията на точни дати;
(16)
като има предвид, все пак, че предвид обема и размера на въпросните сметки, степента на детайлност и териториално покритие, както и положението в тази връзка в държавите-членки, трябва да бъдат дадени известни преходни периоди като изключение и временно на държавите-членки, които обективно не могат да спазят сроковете, предвидени в настоящия регламент;
(17)
като има предвид, че на по-късна дата трябва да бъде взето решение за това как да бъдат разпределени косвено измерваните услуги за финансово посредничество (FISIM);
(18)
като има предвид, че съгласно принципа на субсидиарност създаването на общи статистически стандарти, по такъв начин, че да може да се получи сравнима информация, е задача, която може да бъде изпълнена ефективно само на общностно равнище и като има предвид, че подобни стандарти ще се прилагат във всяка държава-членка под егидата на организациите и институциите, отговарящи за изготвянето на официалната статистика;
(19)
като има предвид, че е необходимо да се създаде процедура за адаптиране и актуализиране на разпоредбите на настоящия регламент в сътрудничество със Статистическия програмен комитет на Европейската общност (SPC), създаден с Решение 89/382/ЕИО, Евратом на Съвета (5); като има предвид, че процедурата по адаптирането ще бъде ограничена до изменения, които не увеличават собствените ресурси;
(20)
като има предвид, че Статистическия програмен комитет и Комитета по паричната и финансовата статистика и статистиката на платежния баланс (SMFB), създаден с Решение 91/115/ЕИО (6), са се обявили в полза на проекта за настоящия регламент;
(21)
като има предвид, че Директива 89/130/ЕИО, Евратом на Съвета от 13 февруари 1989 г. за хармонизацията на данните, събрани за брутния национален продукт по пазарни цени (БНПпц) (7) предвижда, че БНПпц може да бъде сравним само ако се прилагат дефинициите и счетоводните правила на Европейската система от интегрирани икономически сметки и като има предвид, че Регламент (ЕИО, Евратом) № 1553/89 на Съвета от 29 май 1989 г. относно окончателните уеднаквени схеми за събиране на собствени ресурси, начислени от данък върху добавената стойност (8) предвижда, че, за да се изчисли средно претеглената ставка на ДДС, разбивката на сделките, облагаеми с този данък, трябва да се направи посредством националните сметки, изготвени в съответствие с Европейската система от интегрирани икономически сметки и като има предвид, че за тези инструменти и в контекста на Регламент (ЕО) № 3605/93 на Съвета от 22 ноември 1993 г. за прилагането на Протокола относно процедурата при прекомерен дефицит (9), на Решение 94/728/ЕО, Евратом на Съвета от 31 октомври 1994 г. относно системата на собствените ресурси на Европейските общности (10) и на Решение 94/729/ЕО на Съвета от 31 октомври 1994 г. за бюджетната дисциплина (11), трябва да бъде предвиден преходен период за прилагането на системата, създадена съгласно настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Цел
1. Целта на настоящия регламент е да създаде Европейската система от сметки 1995, наричана по-долу „ESA 95“, чрез предвиждането на:
а)
методология за общи стандарти, дефиниции, класификации и счетоводни правила, предназначени да бъдат използвани за изготвянето на сметките и таблиците на сравнима база за целите на Общността, заедно с резултатите, както се изисква по условията на член 3;
б)
програма за предоставяне на точно определени дати за целите на Общността, на сметките и таблиците, изготвени съгласно ESA 95.
2. Като взема предвид членове 7 и 8, настоящият регламент се прилага за всички актове на Общността, които се отнасят до ESA или до нейните дефиниции.
3. Настоящият регламент не задължава никоя държава-членка да използва ESA 95 при изготвянето на сметки за свои собствени цели.
Член 2
Методология
1. Методологията на ESA 95, посочена в член 1, параграф 1, буква а), е изложена в приложение А.
2. Измененията в методологията на ESA 95, които са предназначени за изясняване и подобряване на нейното съдържание, се приемат с решение на Комисията в съответствие с процедурата, предвидена в член 4, при условие, че те не променят нейните основни концепции, не изискват допълнителни ресурси за изпълнението им и не водят до повишаване на собствените ресурси.
3. В съответствие със съответните разпоредби на Договора, не по-късно от 31 декември 1997 г. Съветът взема решение за въвеждането на система за разбивка на косвено измерваните услуги за финансово посредничество, описани в приложение 1 към приложение А и, ако е подходящо, приема необходимите мерки за прилагането ѝ.
Член 3
Предаване на Комисията
1. Държавите-членки предават на Комисията (на Статистическата служба) сметките и таблиците, изложени в приложение Б, в сроковете, специфицирани за всяка таблица.
Допълнителните периоди от време, дадени на някои държави-членки в съответствие с приложение Б, изтичат не по-късно от 1 януари 2005 г.
Комисията, след като се консултира със Статистическия програмен комитет, представя доклад на Съвета, не по-късно от 1 юли 2003 г., за прилагането на предоставените допълнителни периоди от време, за да провери дали те все още са оправдани. Ако е необходимо, този доклад се придружава от предложение на Комисията за даване отново на допълнителни периоди на тези държави-членки, които са поискали такива.
2. Държавите-членки предават резултатите по приложение Б, включително данните, които са били декларирани като поверителни от държавите-членки в съответствие с националното законодателство или практика във връзка с поверителността на статистическите данни, съгласно разпоредбите на Регламент (Евратом, ЕИО) № 1588/90 на Съвета от 11 юни 1990 г. относно предоставяне на поверителна статистическа информация на Статистическата служба на Европейските общности (12), който регулира поверителното третиране на информация.
В рамките на сроковете, предвидени в член 2, параграф 2, всякакви промени - съответно нови таблици, страни и/или региони - в данните, поискани от държавите-членки, могат да бъдат предмет на решения на Комисията в съответствие с процедурата, предвидена в член 4.
Член 4
Процедура
1. Комисията се подпомага от Статистическия програмен комитет, наричан по-долу „Комитета“.
2. Представителят на Комисията предоставя на Комитета проект за мерките, които ще бъдат взети. Комитетът дава становището си по проекта в рамките на срок, който може да бъде определен от председателя в зависимост от спешността на въпроса. Становището се представя с мнозинство, предвидено в член 148, параграф 2 от Договора, в случай на решения, които Съветът следва да приеме относно дадено предложение на Комисията. Гласовете на представителите на държавите-членки в рамките на Комитета се претеглят по начин, предвиден в този член. Председателят не гласува.
3. Комисията приема мерки, които се прилагат незабавно. Ако тези мерки обаче не са в съответствие със становището на Комитета, те незабавно се съобщават от Комисията на Съвета. В този случай:
а)
Комисията отлага прилагането на мерките, за които е взела решение, с три месеца от датата на съобщението;
б)
Съветът, действащ с квалифицирано мнозинство, може да вземе различно решение в рамките на срока, предвиден в буква а).
Член 5
Задачи на Комитета
Комитетът проучва всички въпроси, които са повдигнати от неговия председател във връзка с прилагането на настоящия регламент, било то по негова собствена инициатива или по искане на дадена държава-членка.
Член 6
Сътрудничество с други комитети
1. По всички въпроси, попадащи в компетенцията на Комитета по паричната и финансовата статистика и статистиката на платежния баланс (SMFB), Комисията иска становището на Комитета в съответствие с член 2 от Решение 91/115/ЕИО.
2. Комисията съобщава на Комитета по брутния национален продукт, създаден съгласно Директива 89/130/ЕИО, Евратом всяка информация, отнасяща се до прилагането на настоящия регламент, която е необходима за изпълнението на неговите задължения.
Член 7
Дата на прилагане и на първото предаване на данни
1. ESA 95 се прилага за първи път за данните, установени в съответствие с приложение Б, които трябва да бъдат предадени през април 1999 г.
2. Данните се предават на Комисията (Статистическата служба) в съответствие със сроковете, предвидени в приложение Б.
3. В съответствие с параграф 1, до първото предаване на базата на ESA 95, държавите-членки продължават да изпращат на Комисията (Статистическата служба) сметките и таблиците, установени чрез прилагането на ESA - второ издание.
4. Без да се засяга член 19 от Регламент (ЕИО, Евратом) № 1552/89 на Съвета от 29 май 1989 г. (13), за прилагане на Решение 88/376/ЕИО, Евратом относно системата на собствените ресурси на Общностите, Комисията и съответната държава-членка проверяват дали този регламент се прилага и представят резултата от тези проверки на Комитета, както е предвидено в член 4, параграф 1 от настоящия регламент.
Член 8
Преходни разпоредби
1. За целите на бюджетните и собствените ресурси и чрез дерогация от член 1, параграф 2 и член 7, Европейската система от интегрирани икономически сметки, в сила по смисъла на член 1, параграф 1 от Директива 89/130/ЕИО, Евратом и правните актове, свързани с него, в частност, Регламенти (ЕИО, Евратом) № 1552/89 и № 1553/89 и Решения 94/728/ЕО, Евратом и 94/729/ЕО, е ESA - Второ издание, докато Решение 94/728/ЕО, Евратом остава в сила.
2. За целите на отчетите на държавите-членки пред Комисията, процедурата при свръхдефицит, предвидена в Регламент (ЕО) № 3605/93, Европейската система от интегрирани икономически сметки е ESA - Второ издание за отчетите до 1 септември 1999 г.
3. Прилагането на ESA - Второ издание, както е предвидено в параграфи 1 и 2 от настоящия член, се осигурява чрез коригирането на данните получени по силата на член 7, параграф 1 на база на ESA 95, като се отчитат промените, произтичащи от различията в концепциите, дефинициите или номенклатурата между ESA - Второ издание и ESA 95.
Прилагането на този принцип се установява в съответствие с процедурите, предвидени в член 6 от Директива 89/130/ЕИО, Евратом на Съвета до м. декември 1996 г. най-късно.
Член 9
Настоящият регламент влиза в сила на 20-ия ден от публикуването му в Официален вестник на Европейските общности. Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 юни 1996 година.

Labels: 12
2
19